通刺師道弟
作者：陳宓
朝代：宋

paragraphs: 昔我先君子，受爵每惧盈。
國恩恨未報，遺訓昭誓盟。
兩兄既即世，與子相須生。
學問若過時，書劍兩無成。
年各過五十，以恩厠簪纓。
出雖稍遲滯，亦忝半刺榮。
幸有舊田廬，勤儉可無營。
宦遊要及物，閑居亦舒情。
乖隔踰一年，便風勞寄聲。
願言速加鞭，晨興課歸程。
有親頭已白，中夜夢紆縈。
日日遲爾至，一尊歡笑并。
五馬固足戀，二毛還可驚。
幸有故園竹，霜葩娛弟兄。
豈務耳目玩，庶令心體平。
一瓢晏共飲，詩書託餘齡。